Effipro Duo - противопаразитни пипети за кучета с двойно действие(4 бр. в кутия) 
Спот-он форма с разтвор против бълхи и кърлежи.
Основни характеристики:
• Разширена защита срещу бълхи, яйца на бълхи и кърлежи.
• Двойно действие: убива паразитите и прекъсва жизнения цикъл на бълхите.
• 12 седмици контрол върху бълхите в околната среда.
• Предотвратява развитието на яйца и ларви на бълхи за 3 месеца.
• До 4 седмици акарицидна ефикасност срещу кърлежи.
• Подходящ за кучета над 10 седмици и 2 kg.
• Прецизно и чисто приложение с Drop‑Stop пипета.
Подробно описание: 
Effipro duo 67 mg/20 mg спот-он разтвор за дребни кучета
Effipro duo 134 mg/40 mg спот-он разтвор за средни кучета
Effipro duo 268 mg/80 mg спот-он разтвор за едри кучета
Effipro duo 402 mg/120 mg спот-он разтвор за много едри кучета
	Активни субстанции и ексципиенти: 
Всяка пипета съдържа:
	

	Ексципиенти

	Обем на пипетата
(единична доза)
	Fipronil
	Pyriproxyfen
	BHA
	BHT

	0,67 ml
	67 mg
	20,1 mg
	0,134 mg
	0,067 mg

	1,34 ml
	134 mg
	40,2 mg
	0,268 mg
	0,134 mg

	2,68 ml
	268 mg
	80,4 mg
	0,536 mg
	0,268 mg

	4,02 ml
	402 mg
	120,6 mg
	0,804 mg
	0,402 mg


Прозрачен, безцветен до жълтeникав разтвор.
Терапевтични показания: При опаразитяване само с бълхи или в комбинация с кърлежи.
Срещу бълхи; Лечение и предпазване от опаразитяване с бълхи (Ctenocephalides felis). Еднократното третиране предпазва от бъдещо опаразитяване с бълхи в продължение на 7 седмици.
Предотвратява размножаване на бълхите чрез потискане развитието на яйцата до възрастни паразити, в продължение на 12 седмици след прилагане на продукта.
Продуктът може да бъде използван като част от лечението на диагностициран от ветеринарен лекар алергичен дерматит, причинен от бълхи (FAD).
Срещу кърлежи: Лечение при опаразитяване с кърлежи (Ixodes ricinus).
Едно третиране с продукта осигурява постоянен акарициден ефект, продължаващ 2 седмици срещу Ixodes ricinus и 4 седмици срещу Dermacentor reticulatus и Rhipicephalus sanguineus.
Не всички кърлежи от видовете Rhipicephalus sanguineus и Dermacentor reticulatus ще бъдат убити през първите 48 часа, ако са опаразитили животното преди третирането му с продукта.
Противопоказания: Да не се използва при зайци, защото може да доведе до неблагоприятни реакции или дори до смърт. Да не се използва при свръхчувствителност към активните субстанции или към някой от ексципиентите.
Неблагоприятни реакции: В мястото на приложение могат да се наблюдават преходни козметични ефекти като овлажняване или слабо лющене на кожата. Предвид натрупания опит по отношение на активните субстанции в разтворите за прилагане върху ограничен участък, след прилагането им могат да се наблюдават преходни кожни реакции в мястото на приложение (лющене на кожата, локална алопеция, пруритус, еритема, обезцветяване на кожата) и сърбеж или алопеция, засягащи цялото тяло. Могат да се наблюдават хиперсаливация, обратими неврологични признаци (хиперестезия, депресия, нервни признаци), признаци от страна на дихателната система или повръщане. Тези неблагоприятни реакции се проявяват в много редки случаи. Ако забележите някакви неблагоприятни реакции, включително и такива, които не са описани в листовката, моля да уведомите Вашия ветеринарен лекар.
Дозировка:
	Тегло на кучето
	Съдържание на пипетата (единична доза)
	Fipronil (mg)
	Pyriproxyfen (mg)

	2 – 10 kg
	0,67 ml
	67
	20,1

	10 – 20 kg
	1,34 ml
	134
	40,2

	20 – 40 kg
	2,68 ml
	268
	80,4

	40 – 60 kg
	4,02 ml
	402
	120,6


При кучета с телесна маса над 60 kg трябва да се използва подходяща комбинация от пипети.

Начин на приложение:
Отделете пипетата от блистера. Дръжте изправена пипетата. Натиснете пипетата в тясната част, така че цялото съдържание да премине в основната част. Счупете върха на пипетата по отбелязаната линия.
Рaзгърнете козината в областта на врата пред лопатките така, че да се вижда кожата. Поставете края на пипетата срещу косъма и изстискайте внимателно цялото съдържание на пипетата на няколко места. Ако е необходимо съдържанието на пипетата може да бъде приложено на едно или две допълнителни места по гръбната линия, за да се осигури равномерното разпределяне на продукта и да се избегне по-повърхностното му прилагане върху козината, особено при едри кучета.
Система drop stop (съдържанието на пипетата може да изтича само при натискане на основната и́ част).
Еднократно обезпаразитяване се осигурява чрез прилагане на една пипета, с възможност за третиране с продукта всеки месец. За оптимален контрол на опаразитяването с бълхи и кърлежи и на размножаването на бълхите, планът на лечение трябва да бъде съобразен с местната епидемиологична обстановка.
Специални предупреждения:
Потапяне на животното във вода или къпане с шампоан непосредствено след обезпаразитяването може да намали продължителността на действие на продукта. Продуктът остава ефикасен срещу бълхи в продължение на 5 седмици, ако кучето се къпе всеки месец с шампоан след прилагане на продукта. Ако е необходимо кучето да бъде изкъпано с шампоан, по-добре е това да се направи преди третирането. Двукратното потапяне на кучето във вода след прилагането на продукта не влияе на ефикасността му нито спрямо възрастните бълхи, нито по отношение предотвратяване развитието на яйцата до възрастни паразити. Няма доказателства, че потапянето на кучето във вода или къпането с шампоан влияе върху акарицидната ефикасност на продукта. В случаи на опаразитяване, леглата, постелките и местата за почивка като килими и мека мебел трябва да бъдат обезпаразитени с подходящ инсектицид и редовно да бъдат почиствани с прахосмукачка. За намаляване количеството на бълхите, обитаващи околната среда, е необходимо всички животни, живеещи на едно и също място, да бъдат третирани с подходящ обезпаразитяващ продукт.
Продуктът не предпазва от прикрепване на кърлежи към животното. Пренасянето на трансмисивни заболявания чрез кърлежите не може да бъде напълно изключено, ако условията са благоприятни за това. Доказан е незабавен ефект срещу Ixodes ricinus, което означава, че кърлежите от тези видове ще бъдат убити в рамките на 48 часа след прилагането на продукта. Ако при прилагането на продукта кучето е опаразитено с кърлежи от видовете Dermacentor reticulatus или Rhipicephalus sanguineus, те могат да не бъдат убити през първите 48 часа. След като умрат, кърлежите обикновено падат. Всички останали кърлежи трябва внимателно да бъдат отстранени, така че техните устни апарати да не останат в кожата.
Специални предпазни мерки за животните при употребата на продукта:
Само за външна употреба. Животните трябва да бъдат точно претеглени преди третирането. При липса на данни за безопасност този продукт не трябва да бъде прилаган на кученца, по-малки от 10 седмици и/или по-леки от 2 kg. Избягвайте контакта на продукта с очите или устата на кучето. Трябва да се избягва поглъщането му в резултат на близане на мястото на приложение от страна на третираните животни или тези, които са били в контакт с тях. Не прилагайте продукта върху рани или наранена кожа. Поради липса на допълнителни изследвания за безопасност, не повтаряйте лечението през интервали, по-малки от 4 седмици.
Този ветеринарномедицински продукт се отпуска без лекарско предписание. 
За повече информация, може да се свържете с териториалния представител на притежателя на лиценза за употреба.

Effipro Duo spot-on cat – противопаразитни пипети с двойно действие за котки( 4бр. в кутия)
Двуфазен спот‑он разтвор за унищожаване на бълхи и кърлежи, и предотвратяване на излюпването на яйца на бълхи. Този продукт с двойно действие елиминира възрастните бълхи и кърлежи, като същевременно предотвратява развитието на яйцата на бълхите във възрастни за 12 седмици. 
Така защитава както вашата котка, така и дома ви от повторно опаразитяване. Подходящ за котки над 10‑седмична възраст и с тегло минимум 1 kg.

Основни предимства:
• Прекъсва жизнения цикъл на бълхите за 3 месеца, предотвратявайки замърсяване на дома.
• Осигурява 12 седмици защита срещу развитието на яйца на бълхи.
• Убива възрастните бълхи за 5 седмици и кърлежите за 1 седмица.
• Специално разработен за котки, с лесно приложение чрез Drop‑Stop пипета.

Подробно описание: 
Спот-он форма с разтвор против бълхи и кърлежи- за накапване върху кожата. 
Активна субстанция:  Всяка 0,5 ml пипета съдържа: Fipronil 50 mg, Pyriproxyfen 60 mg
Eксципиенти:
Бутилхидроксианизол E320 0,1 mg, Бутилхидрокситолуен E321 0,05 mg
Прозрачен, безцветен до жълтeникав разтвор.
Терапевтични показания : При опаразитяване на котки само с бълхи или в комбинация с кърлежи. 
Срещу бълхи: Лечение и предпазване от опаразитяване с бълхи (Ctenocephalides felis). Еднократното третиране предпазва от бъдещо опаразитяване с бълхи в продължение на 5 седмици. Предотвратява размножаване на бълхите чрез подтискане развитието на яйцата им до възрастни паразити, в продължение на 12 седмици след прилагане на продукта. Ветеринарният медицински продукт може да бъде използван като част от лечението на диагностициран от ветеринарен лекар алергичен дерматит, причинен от бълхи (FAD).
 Срещу кърлежи: Лечение при опаразитяване с кърлежи (Ixodes ricinus и Rhipicephalus turanicus). Едно третиране с продукта осигурява постоянен акарициден ефект, продължаващ 1 седмица. Не всички кърлежи ще бъдат убити в рамките на 48 часа, ако са опаразитили животното преди третирането му с продукта. 
Противопоказания:  Да не се използва при зайци, защото може да доведе до неблагоприятни реакции и дори до смърт. Да не се използва при свръхчувствителност към активните вещества или към някои от помощните вещества.
Дозировка:  За прилагане върху ограничен участък. Дозировка: Минималната препоръчителна дозировка е 8,3 mg fipronil/kg т. м. и 10 mg pyriproxyfen/kg т. м. За котки с телесна маса от 1 kg до 6 kg приложете една пипета от 0,5 ml.
Начин на приложение: 
Отделете пипетата от блистера. Дръжте изправена пипетата. Натиснете пипетата в тясната част, така че цялото съдържание да премине в основната част. Счупете върха на пипетата по отбелязаната линия. Рaзгърнете козината в областта на врата пред лопатките така, че да се вижда кожата. Поставете края на пипетата върху кожата и изстискайте цялото съдържание на пипетата на едно или две места. Необходимо е продуктът да се прилага само върху здрава кожа, за да се осигури равномерното разпределяне на продукта и да се избегне по-повърхностното му прилагане върху козината, особено при едри котки (над 6 kg).
 Специални предупреждения: Влиянието, което оказва мокренето на козината с вода 2 часа преди прилагане на ветеринарния лекарствен продукт и два пъти след това през периода на активност срещу бълхи (през двуседмични интервали срещу възрастни бълхи или през четири-седмични интервали срещу стадиите на развитие на бълхите) e проучено при две лабораторни изследвания. Намокрянето на козината с вода, както е описано, не оказва неблагоприятно влияние върху ефикасността на ветеринарния лекарствен продукт. Влиянието, което оказва къпането с шампоан върху активността на ветеринарния лекарствен продукт не е изследвано. Ако котката се нуждае от измиване с шампоан, се препоръчва това да се направи преди прилагането на ветеринарния лекарствен продукт. 
В случаи на опаразитяване, леглата, постелките и местата за почивка, които използват животните, като килими и мека мебел трябва да бъдат обезпаразитени с подходящ инсектицид и редовно да бъдат почиствани с прахосмукачка. За да се намали количеството на бълхите в околната среда, всички животни, живеещи в едно домакинство, също трябва да бъдат третирани с подходящ ветеринарен лекарствен продукт за борба с бълхите. Ветеринарният лекарствен продукт не предотвратява прикрепването на кърлежи към животните. Ако животното е било третирано преди да се изложи на кърлежи, кърлежите ще бъдат убити в рамките на 48 часа след прикрепването им. Обикновено това се случва преди да се впият, което намалява, но не изключва риска от пренасяне на болести. След като умрат, кърлежите често падат от животното. Всички останали кърлежи трябва да се отстранят внимателно, така че техните устни апарати да не останат в кожата.
Специални предпазни мерки:  Само за външно приложение. Да не се прилага перорално. Животните трябва да бъдат претеглени точно преди лечението. Безопасността на ветеринарния лекарствен продукт не е установена при котки на възраст под 10 седмици или при котки с тегло под 1,0 kg. Избягвайте контакт на продукта с очите на животното. При случаен контакт с очите ги измийте с вода. Трябва да се внимава за правилното прилагане на ветеринарния лекарствен продукт, както е описано в точка „Дозировка за всеки вид животно, начини и метод на приложение”. Не прилагайте ветеринарния лекарствен продукт върху рани или наранена кожа. Важно е да се уверите, че продукта се прилага директно върху участък от суха кожа, където животното не може да го оближе. Трябва да сме сигурни, че животните няма да се ближат взаимно след прилагане на ветеринарния лекарствен продукт.. При липса на допълнителни проучвания за безопасност, не повтаряйте лечението на интервали, по малки от 4 седмици.
Този ветеринарномедицински продукт се отпуска без лекарско предписание. 
За повече информация, може да се свържете с териториалния представител на притежателя на лиценза за употреба.

